Broj: 711-I-1082-P-113/23-02-12

Zagreb, 2. lipnja 2023.

 **Dario Colle, voditelj odjela za strateško planiranje i razvojne programe u Lokalnoj razvojnoj agenciji Požega**

**Predmet: očitovanje na zahtjev**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 4. svibnja 2023. pod brojem 711-U-4226-P-113/23-01-27 zaprimilo zahtjev za očitovanjem koji je podnio Dario Colle, voditelj odjela za strateško planiranje i razvojne programe u Javnoj ustanovi Lokalna razvojna agencija Požega.

U zahtjevu podnositelj navodi da je u Javnoj ustanovi Lokalna razvojna agencija Požega (dalje u tekstu: Agencija) kao ravnateljica te ujedno i osoba ovlaštena za zastupanje imenovana Ida Dumančić nakon provedenog natječaja od strane Upravnog vijeća Agencije. Gospođa Dumančić je, kako navodi, trenutno na bolovanju te će nakon rođenja djeteta koristiti rodiljni odnosno roditeljski dopust. Nastavno na navedeno, od 24. travnja 2023. godine Odlukom o imenovanju osobe koja zamjenjuje ravnateljicu za vrijeme njezine odsutnosti imenovan je kao njezina zamjena za vrijeme njezine odsutnosti (predmetnu Odluku dostavlja u prilogu zahtjeva), a inače je zaposlenik Agencije na radnom mjestu Voditelja Odjela za strateško planiranje i razvojne programe, ističe.

Podnositelj navodi da je stav osnivača Agencije kako je imenovanje zaposlenika Agencije zamjenikom ravnateljice za vrijeme njezine odsutnosti (Odlukom koju donosi ravnateljica) ispravnije nego imenovanje vršitelja dužnosti jer se sukladno Zakonu o ustanovama (Narodne novine, broj: 76/93, 29/97, 47/99, 35/08, 127/19, 151/22) vršitelj dužnosti ravnatelja imenuje u slučaju da ravnatelj ne bude izabran provedbom natječaja za imenovanje ili u slučaju razrješenja ravnatelja, a takve okolnosti nisu nastupile u predmetnom slučaju. Također, sukladno Statutu Javne ustanove Lokalna razvojna agencija te Statutarnim izmjenama i dopunama istoga definirano je kako ravnatelj posebnom Odlukom imenuje osobu koja će ga zamjenjivati za vrijeme njegove odsutnosti.

Nastavno na ranije navedeno, podnositelj traži mišljenje je li obveznik u smislu Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), je li obvezan podnijeti imovinsku karticu te odnose li se na njega odredbe ZSSI-a vezane uz ostvarivanje materijalnih prava.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a daje očitovanje, kako slijedi.

Krug obveznika na koje se primjenjuju odredbe ZSSI-a određen je člankom 3. ZSSI-a. Člankom 3. stavkom 1. podstavkom 63. ZSSI-a propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu odredbe ZSSI-a.

Slijedom navedenog, a budući da zamjenici ravnatelja lokalnih razvojnih agencija nisu obuhvaćeni odredbom članka 3. stavka 1. podstavka 63. ZSSI-a, upućuje se podnositelja da se na njega prilikom obavljanja funkcije zamjenika ravnateljice Lokalne razvojne agencije Požega neće primjenjivati odredbe navedenog Zakona.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana